Stħarrig li sar fost 400 żagħżugħ u żagħżugħa dwar il-vjolenza fir-relazzjonijiet mill-Malta Girl Guides u l-Aġenzija Żgħażagħ wera li għalkemm iż-żgħażagħ huma konxji dwar dan, jaħsbu li din hi ħaġa li ssir lil ħaddiehor u mhux lilhom. L-istharrig sar fost żgħażagħ tal-Junior College, l-MCAST u l-Universita’. Ic-Chief Commissioner tal-Malta Girl Guides, Marjoe Abela spjegat li minn dan l-istħarrig ħareġ li hemm differenzi bejn it-tfajliet u l-guvintur dwar kif dawn iħarsu lejn relazzjonijiet vjolenti. Marjoe Abela qalet li ”t-tfajliet jaraw bħala vjolenza aktar meta jidħol abbuż sesswali waqt li l-irġiel iktar iħarsu li l-iktar vjolenza dominanti hi l-vjolenza fiżika.’’ Marjoe Abela qalet li mill-istħarrig ħareġ ukoll li għalkemm ħafna miż-żgħażagħ jafu jagħrfu s-sinjali ta’ relazzjonijiet vjolenti, jaħsbu li din hi sitwazzjoni li qatt ma tista’ tiġri lilhom. 90 sena mit-twaqqif tal-Malta Girl Guides Din is-sena l-Malta Girl Guides qed tfakkar id-90 anniversarju mit-twaqqif tagħha. Id-Deputy Chief Commissioner Sharon O’Neill spjegat li l-Girl Guides għadhom rilevanti hekk kif bħala grupp baqgħu mexjin ‘il quddiem b’tiġdid fil-programmi, taħriġ lil-leaders tal-guides u l-grupp jadatta skond l-esiġenzi u l-ħtieġa tal-membri. Għal din il-konferenza attenda l-membru Parlamentari Nazzjonalista Robert Cutajar li wara li sema’ r-riżultati tal-istħarriġ tal-vjolenza domestika, issuggerixxa li jippreżenta dan ir-rapport quddiem il-Kumitat Parlamentari għall-Affarijiet Soċjali.